Daiva Račiūnaitė-Vyčinienė

Daiva Račiūnaitė‑Vyčinienė (g. 1962 m. birželio 3 d.) – Lietuvos etnomuzikologė, pedagogė, tradicinių lietuvių dainų atlikėja, mokslų daktarė.

Biografija 
Daiva Račiūnaitė 1980 m. baigė Vilniaus vidurinę meno mokyklą-internatą, 1985 m. folkloro studijas (pas Laimą Burkšaitienę) Lietuvos konservatorijoje, 1989 m. – Leningrado teatro, muzikos ir kinematografijos instituto folkloro aspirantūrą (pas Izalijų Zemcovskį). Vėliau 1985–1993 m. dirbo, o nuo 1989 m. pradėjo dėstyti Lietuvos muzikos ir teatro akademijoje, nuo 2001 m. – akademijos Etnomuzikologijos katedros vedėja. 1993 m. apsigynė daktaro disertaciją, nuo 2011 m. – profesorė.

2010 m. Daiva Račiūnaitė‑Vyčinienė tapo Muzikologijos instituto Etnomuzikologijos skyriaus vyr. moksline bendradarbe, 2003 m. – Europos etnomuzikologijos seminaro nare, 2010 m. – Tarptautinės tradicinės muzikos tarybos nare. Dalyvauja Europos daugiabalsės muzikos tyrimų centro veikloje, Vokalinės polifonijos tyrimų centro Tbilisyje narė, nuolatinė Vokalinės polifonijos tyrėjų simpoziumų dalyvė. Lietuvos valstybinio mokslo ir studijų fondo (nuo 2006 m.) ir tarptautinės mokslinės duomenų bazės „Lituanistika“ ekspertė (nuo 2007 m.).

Daiva Račiūnaitė‑Vyčinienė parengė bylą sutartinėms patvirtinti UNESCO globojamu žmonijos žodinio ir nematerialaus paveldo šedevru (įgyvendinta 2010 m.). Rengė televizijos, radijo laidas, pirmininkavo arba rengė festivalius Skamba skamba kankliai, Baltica, Tramtatulis.

2002 m. apdovanota Jono Basanavičiaus premija.

Vyras – muzikologas, muzikos atlikėjas Evaldas Vyčinas.

Muzikinė veikla 

Daiva Račiūnaitė‑Vyčinienė yra sutartinių kolektyvo Trys keturiose narė (nuo 1986 m.), rūpinasi sutartinių sklaida Lietuvoje ir užsienyje. Dalyvavo tarptautiniuose folkloro festivaliuose Baltica, Smithsonian folkloro festivalyje Vašingtone (1998 m.), tarptautiniuose festivaliuose Najstarsze piesni Europy (Liublinas, 1999 m.), Nordisches Klang (Greifsvaldas, 1996 m.), Etnomuzikologija i izvođaštvo: Sloveni, Baltik, Balkan (Belgradas, 2008 m.), šiuolaikinės muzikos festivaliuose MaerzMusik (Berlynas), Jauna muzika, Gaida (visi 2003 m.), Festival 4020 [mehr als musik] minimal: maximal (Lincas, 2008 m.), TonLagen (Drezdenas), Baltic Festival (Briugė, abu 2010 m.) ir kituose. Atliko sutartines ir kompozitorių A. Martinaičio, R. Mažulio, A. Jasenkos, L. Rimšos ir L. Paulauskio kūrinius, sukurtus šiems festivaliams. Koncertavo Europos valstybėse, Japonijoje, JAV.

Nuo 1986 m. Daiva Račiūnaitė‑Vyčinienė dalyvauja folkloro ansamblio Visi (vadovas Evaldas Vyčinas) koncertinėje ir kitoje veikloje. 1985–1996 m. Vilniaus naujosios muzikos ansamblio (vadovas Šarūnas Nakas) narė.

Mokslinė veikla 

Daiva Račiūnaitė‑Vyčinienė dirba šiuose baruose: Europos tradicinė polifonija; sutartinės ir kitos lietuviškos daugiabalsiškumo rūšys; folkloro atlikimo ypatumai; folkloras vaikų muzikinio ugdymo sistemoje; mitologija; pasaulėžiūra; lingvistika; šiuolaikinės folkloro interpretacijos formos ir kita.

Bibliografija 
 Sutartinių atlikimo tradicijos (2000 m.)
 Lithuanian Polyphonic Songs. Sutartinės (2002 m.)
 Mano muzika (muzikos vadovėlis V klasei, 1999 m., su Arūnu Dikčiumi)
 Kokių giedosim, kokių sutarysim? (sutartinių pradžiamokslis, 2004 m.)
 Trakų rajono Kalvių ir Lieponių apylinkių tradicinė muzika (sudarytoja, 2008 m.)
 Metų ratas. Kalendorinių švenčių muzikinis folkloras ir papročiai: Iš muzikinio folkloro lobyno I. (sudarytoja, 2008 m.)
 Lietuvių liaudies vokalinio daugiabalsiškumo fenomenai ir jų tarpetninė metakultūrinė sklaida (2009 m.)
 Kadu buva, kadujo (sutartinių pradžiamokslis, 2012 m.)

Taip pat sudarė ir parengė 14 muzikinių folkloro kompaktinių plokštelių ir skaitmeninių vaizdo diskų.

Nuorodos 
 Daivos Račiūnaitės‑Vyčinienės straipsniai, tyrimai, pokalbiai, tautosmenta.lt

Šaltiniai 

Lietuvos etnomuzikologai
Lietuvos etnologai
Lietuvos folkloro atlikėjai
Nacionalinės M.K. Čiurlionio menų mokyklos auklėtiniai